****

 **COMUNICAT DE PRESĂ**

**Rezultate excelente de trafic după primele 6 luni din anul 2025 pe**

**Aeroportul Internaţional *Avram Iancu* Cluj**

**Cluj-Napoca, 15 iulie 2025**: Aeroportul Internațional Avram Iancu Cluj şi Consiliul Judeţean Cluj anunţă un bilanţ pozitiv al traficului aerian, la finalul primelor 6 luni din anul acesta, cu rezultate deosebite, printre care amintim:

* Peste **1,6 milioane de pasageri** înregistraţi şi **peste 13.750** de **mişcări aeronave** în **semestrul I din 2025** **(+11% pasageri şi +12% mişcări aeronave vs. sem. I 2024**)
* Nominalizare ACI Europe, printre **aeroporturile regionale mari cu cea mai consistentă dinamică de trafic** aerian în luna **mai 2025** (+12,8% vs mai 2024)
* Cea mai bună lună iunie din istoria aeroportului – **iunie 2025**, peste **338.000 pasageri** şi **13,6% creştere** faţă de luna iunie 2024
* Creşteri semnificative în sectorul **charterelor turistice (+43%)** şi al zborurilor **interne (+23%) la nivelul semestrului I 2025**
1. **Realizări de trafic aerian**

Aeroportul Internațional Avram Iancu Cluj cu cei peste **1.603.000 pasageri înregistrați în primele 6 luni ale anului 2025, raportează o creștere cu 11% a traficului său de pasageri,** față de perioada similară a anului 2024, când au fost înregistrați aproximativ 1.450.000 pasageri.De asemenea**,** prin cele **peste 13.750 de mişcări aeronave** gestionate în prima jumătate a anului 2025, s-a înregistrat un avans de **+12%** şi pe acest indicator de trafic (aproximativ 12.300 mişcări aeronave la nivelul sem. I 2024).

Această creștere consistentă a numărului de pasageri de la nivelul semestrului I 2025, a fost remarcată inclusiv de către **Consiliului Internaţional al Aeroporturilor – regiunea Europa (en. ACI Europe)** atunci când a nominalizat în cel mai recent comunicat de presă al organizaţiei[[1]](#footnote-1), performanța **Aeroportului Internațional Cluj** din luna mai 2025. La nivelul acestei luni, aeroportul clujean prin cei 305.666 pasageri transportați, în creştere cu 12,8% față de luna mai a anului anterior, **s-a remarcat în rândul aeroporturilor regionale mari ale Europei**, alături de aeroporturi precum: Varna (Bulgaria), Tivat (Muntenegru), Cork (Irlanda), Wroklaw (Polonia), Girona (Spania), Funchal (Madeira) sau Florenţa (Italia).

**De asemenea, luna iunie a anului 2025 s-a remarcat ca fiind cea mai bună lună iunie din istoria aeroportului clujean**, depășindu-se pragul de **338.000 pasageri** transportați, o **creștere cu 13,6%** față de luna iunie a anului 2024 (298.000 pasageri). **Media zilnică de pasageri** în luna iunie 2025 a fost de aproximativ **11.300 pasageri/zi** (+14%, față 9.900 pasageri pe zi în iunie 2024). **Media zilnică a numărului de zboruri** înregistrate în iunie 2025, a fost de **93 mișcări aeronave/zi**, respectiv **46 zboruri zilnice**.

Cele mai semnificative **performanțe** de trafic pe aeroport, la nivelul primelor 6 luni ale anului 2025, au fost înregistrate în segmentul **zborurilor turistice de vacanță (chartere turistice)** - cu un **record de peste 93.000 pasageri**, în **creștere cu 43%,** comparativ cu perioada similară a anului 2024, când au fost înregistrați 65.000 de pasageri pe zborurile charter. **Hurghada** este cea mai populară destinație charter de pe Aeroportul Internațional Cluj, în sem. I 2025, cu aproximativ **40.000 de pasageri** înregistrați în perioada ianuarie - iunie, **dublu față de** cei 20.000 de pasageri înregistrați în perioada similară din **anul 2024**. În top 3 destinaţii turistice se mai regăsesc cu rezultate notabile destinația **Antalya** (aproximativ 20.000 pasageri) şi **Sharm-el-Sheikh** (11.000 de pasageri).

Totodată, această creștere de pasageri de la nivelul Semestrului I, se datorează şi:

* traficului de pasageri pe segmentul **intern** ( **+23%** vs. ian-iun 2024),
* traficului de pasageri pe segmentul **internațional (+ 9%** vs. ianuarie - iunie 2024),
* numărului de **mișcări ale aeronavelor** **(+12%** vs. ianuarie - iunie 2024).

Referitor la segmentul intern de trafic de pasageri, dacă la nivelul anului 2024, destinația București era operată de 2 companii aeriene, Tarom și HiSky, în medie cu 30-37 frecvențe/săptămână, în funcție de sezon, la nivelul anului 2025, începând **din ianuarie 2025**, **traficul intern** pe Aeroportul Internațional Cluj a fost deservit de **3 companii aeriene: Tarom, HiSky** și o nouă companie aeriană – **AnimaWings**, care a operat zboruri interne în premieră, înregistrându-se astfel un total de **40-46**frecvențe/săptămână.

În ceea ce privește segmentul internațional de trafic de pasageri al Aeroportului Internațional Cluj, aici s-au remarcat următoarele creşteri de conectivitate:

* compania aeriană **Turkish Airlines** a suplimentat frecvența zborurilor directe spre **Istanbul** începând din **luna mai 2025, de la 7 la 9 pe săptămână**
* compania aeriană **LOT Polish Airlines** a crescut frecvenţele pentru zborurile directe spre **Varşovia,** capitala Poloniei, începând cu **luna iunie 2025, de la 7 la 9** frecvenţe pe săptămână.

La nivelul Semestrului I al anului 2025, în ceea ce privește distribuția traficului aerian de pasageri pe categoriile **Schengen și Non-Schengen**, situaţia se prezintă astfel:

* trafic spre/dinspre spaţiul **Schengen** – **1.243.000 pasageri** (**77,5%** din total trafic)
* trafic spre/dinspre spaţiul **Non-Schengen** – **360.000 pasageri** (**22,5%** din total trafic)

Sintetic evoluţia indicatorilor de trafic aerian relevanţi pentru semestrul I 2025 sunt notaţi în tabelul următor:

|  |  |  |  |
| --- | --- | --- | --- |
|  | Sem I 2024 | Sem I 2025 |  |
|  | ianuarie - iunie 2024 | ianuarie - iunie 2025 | % |
| Total trafic de pasageri, din care | 1.448.758 pax  | 1.603.701 pax | +11% |
| *Trafic intern* |  144.775 pax |  177.705 pax | +23% |
| *Trafic internaţional* |  1.303.983 pax |  1.425.996 pax | +9 |
| Mişcări aeronave | 12.299 | 13.757 | +12% |
| Media zilnică pasageri | 7.950 pax | 8.900 pax | +12% |
| Media zilnică mişcări aeronave | 68 | 76 | +12% |
| Media zilnică zboruri | 34 | 38 | +12% |

1. **Reţeaua de rute şi operatori aerieni**

La nivelul Semestrului I al anului 2025 pe Aeroportul Internațional Avram Iancu Cluj au operat:

* **10 companii** aeriene pentru **50** **rute (regulate** și **sezoniere) stabilindu-se** conexiuni directe cu **21 de ţări** de destinație (inclusiv România), din Europa și Orientul Mijlociu
* **13 companii** aeriene pentru **12** destinații **charter turistice**

Primul Semestru al anului 2025 a adus **două noi companii aeriene, pe segmentul zborurilor regulate:**

* compania **AnimaWings** având zboruri regulate interne pe ruta **Cluj-Napoca – București (în prezent cu 9 frecvenţe / săptâmână)**,
* compania aeriană **Pegasus Airlines** care a început operarea rutei spre Aeroportul **Istanbul** **Sabiha Gökçen**, din 20 mai 2025, cu o frecvență de 3 zboruri pe săptămână.

În ceea ce priveşte rutele nou operate în sem. I 2025 de pe aeroport, remarcăm debutul zborurilor Wizz Air spre **Castellon (Spania),** din 11 aprilie 2025. La nivelul anului 2025, aceeaşi companie aeriană a anunţat şi reluarea zborurilor spre **Billund (din 27 octombrie, 2 frecvenţe/săptămână).**

La nivelul Semestrului I, pe primul loc în **topul țărilor de destinaţie pentru zboruri regulate** de pe Aeroportul Internaţional Cluj, se situează **Italia** cu un număr total de 286.000 pasageri înregistraţi, urmată de **Germania**, cu un total de 225.000 pasageri înregistrați și de **Spania** cu un număr total de 188.000 pasageri înregistraţi. **România (177.000 pasageri) şi Marea Britanie (152.000 pasageri)** completează acest top 5 ţări la nivelul sem. I 2025.

Alte repere semnificative, din activitatea Aeroportului Internaţional Avram Iancu Cluj, de la nivelul semestrului I al anului 2025, privesc:

1. **Asigurarea de combustibili sustenabili pentru aviaţie** (SAF) pe aeroportul clujean, începând din luna **ianuarie 2025**, prin intermediul OMV Petrom, cel mai mare producător integrat de energie din sud-estul Europei. Prin parteneriatul desfăşurat, Aeroportul Internațional Cluj și OMV Petrom își reafirmă angajamentul de a susține tranziția energetică și de a adopta soluții sustenabile în sectorul aviației.
2. **Premiul pentru excelență în operațiuni aeroportuare obţinut de** Aeroportul Internaţional Cluj**, în cadrul evenimentului OPS Forum 2025 organizat la Atena, Grecia**, în data de 23 iunie 2025, de către ATN Air Transport News – o platformă specializată în domeniul aviației. Premiul *OPS Forum 2025 – Corporate Award – Airports* a fost acordat Aeroportului Internațional Cluj pentru eforturile de extindere a Terminalului de Plecări din anul anterior, dar și pentru creșterea numărului de operatori aerieni și respectiv a destinațiilor, materializate inclusiv prin cea mai nouă companie aeriană – Pegasus Airlines – adăugată rețelei de operatori aerieni începând cu sezonul de vară 2025, prin zborurile directe către Aeroportul Istanbul Sabiha Gökçen.

 \*\*\*

**Semestrul I al anului 2025 a reprezentat cel mai bun semestru din istoria regiei**, din punct de vedere al traficului de pasageri înregistrat, iar această realizare marchează nu doar o creștere consistentă a volumelor de pasageri, ci și o consolidare a poziției Aeroportului Internațional Cluj în rândul aeroporturilor concurente din regiunea Transilvaniei, reflectând în egală măsură responsabilitatea aeroportului de a furniza servicii de înaltă calitate dar și angajamentul de a oferi o experiență plăcută pasagerilor săi.

Datele de trafic aerian de pasageri din ultimii ani, precum și cifrele solide din prima jumătate a anului 2025 sublinează faptul că aeroportul clujean a devenit de-a lungul timpului, din ce în ce mai atractiv pentru pasageri, iar parteneriatele strategice cu diverși operatori aerieni au avut un rol deosebit de important în acest succes.

Aeroportul Internaţional Cluj – partenerul călătoriilor tale!

**Biroul de presă**

1. <https://www.aci-europe.org/press-release/554-25-07-07-passenger-traffic-showed-continued-resilience-in-may-press-release.html> [↑](#footnote-ref-1)